钦定古今图书集成/明伦汇编/皇极典/第208卷 > 南齐
## 钦定古今图书集成/明伦汇编/皇极典/第208卷 > 南齐

### 高帝受宋禅即皇帝位改宋昇明三年为建元元年〈共四年〉

按《南齐书高帝本纪》，“建元元年夏四月甲午，上即皇
帝位于南郊，设坛柴燎告天，礼毕，大驾还宫，临太极
前殿。诏曰：‘五德更绍，帝迹所以代昌；三正迭隆，王度
所以改耀。世有质文，时或因革。其资元膺历，经道振
民，固以异术同揆，殊流共贯者矣。朕以寡昧，属值艰
季，推肆勤之诚，藉乐治之数，贤能悉心，士民致力，用
获拯溺龛暴，一匡天下，业未参古，功殆侔昔。宋氏以
陵夷有征，历数攸及，思弘乐推，永鉴崇替，爰集天禄
于朕躬。惟志菲薄，辞弗获昭，遂钦崇天人，式由景命，
祗月正于文祖，升禋鬯于上帝。猥以寡德，光宅四海，
纂革代之踪，托王公之上，若涉渊水，罔知所济。宝祚
初启，洪庆惟新，思俾利泽，宣被亿兆’”，可大赦天下，改
昇明三年为“建元元年。”赐人爵二级，文武进位二等。
鳏寡孤独不能自存者，谷人五斛，逋租宿债勿复收。
有犯乡论清议，赃污淫盗，一皆荡涤，洗除先注，与之
更始。长徙敕系之囚，特皆原遣。亡官失爵，禁锢夺劳，
一依旧典。

建元四年三月，武帝即位，改明年为永明元年。〈共十一年〉
按《南齐书武帝本纪》，建元四年“三月壬戌，上即位。永
明元年春正月辛亥，大赦，改元。”

### 武帝永明十一年郁林王即位改明年为隆昌元年〈一年〉

按，《南齐书郁林王本纪》，“永明十一年即位，隆昌元年
春正月丁未，改元，大赦。”

### 郁林王隆昌元年海陵王即位改为延兴元年

按《南齐书海陵王本纪》，“隆昌元年，郁林王废，尚书令
西昌侯鸾议立昭文为帝。延兴元年秋七月丁酉，即
皇帝位。诏曰：‘太祖高皇帝英谋光大，受命作齐；世祖
武皇帝宏猷冠世，继晖下武；世宗文皇帝清明懿铄，
四海宅心，并德漏下泉，功昭上象，声教所覃，无思不
洽。洪基式固，景祚方融，而天步多阻，运锺否剥，嗣君
昏忍，暴戾滋多，弃侮天经，悖灭人纪，朝野重足，遐迩
侧视，民怨神恫，宗祧如缀。赖忠谟肃举，霄汉廓清，俾
三后之业，绝而更纽；七百之庆，危而复安。猥以冲人，
入纂干绪，载怀驭朽，若坠诸渊，思与黎元，共绥戬福’。”
大赦改元，文武赐位二等。

### 海陵王延兴元年冬十月明帝即位改为建武元年〈共四年〉

按《南齐书明帝本纪》，太后令废海陵王以上入纂。建
武元年冬十月癸亥，即皇帝位。诏曰：“皇齐受终建极，
握镜临宸，神武重辉，钦明懿铄，七百攸长，磐石斯固。
而王度中蹇，天阶荐阻，嗣命多违，蕃舋孔棘，宏图景
历，将坠诸渊。宣德皇后远鉴崇替，宪章旧典，畴咨台
揆，允定灵策，用集宝命，于予一人。猥以虚薄，缵承大
业，仰系鸿丕，顾临兆民。永怀先构，若履春冰，寅忧夕
惕，罔识攸济。思与万国，播此惟新。大赦天下，改元，宿
卫身普转一阶，其馀文武赐位二等。逋租宿责，换负
官物，在建武元年以前悉原除。劫贼馀口在台府者，
可悉原放。负舋流徙，并还本乡。”

### 明帝建武五年改为永泰元年〈一年〉

按《南齐书明帝本纪》，“永泰元年夏四月甲寅，改元赦，
三署囚系，原除各有差，文武赐位二等。”

### 永泰元年七月东昏侯即位改明年为永元元年〈共三年〉

按，《南齐书东昏侯本纪》，“永泰元年七月己酉即位。永
元元年春正月戊寅，大赦，改元。”

### 东昏侯永元三年三月和帝即位改为中兴元年〈共二年〉

按《南齐书和帝本纪》：中兴元年“春三月乙巳，即皇帝
位，大赦改元，文武赐位二等，鳏寡孤独不能自存者，
谷人五斛。”即永元三年也。